Lid van bende-eenheid veg om lewe na koeëlreën | Netwerk24
Deur Maygene de Wee 12 Junie 2019 12:22
Een van die lede van die Wes-Kaapse bende-eenheid wat Woensdag omstreeks 02:30 deur onbekende mans in Sweet Home Farm, Samora Machel, aangeval is, veg om sy lewe in die Gatesville Melomed-hospitaal in Gatesville, Athlone.
Konst. Freddie Florence (42) is kort ná 07:00 per ambulans na die hospitaal geneem. Hy is in die kop geskiet.
Chirurge by die hospitaal het hom kort ná 10:00 by die teater ingestoot waar hulle gaan probeer om die koeël wat in sy kop vassit, te verwyder.
Die vier ander lede van die bende-eenheid wat in dieselfde voorval raakgeskiet is, is almal buite gevaar, het die eenheid se hoof, genl.maj. Andre Lincoln, gesê.
Konst. Freddie FlorenceFoto: Verskaf
Hy is egter baie bekommerd oor Florence en was Woensdagoggend by die hospitaal.
Die name van die ander polisielede is nog nie amptelik bevestig nie.
Netwerk24 het vasgestel een van die ander gewondes is konst. Edwell le Grange, wat in die linkerheup getref is. 'n Vyfde polisieman het sy knie seergemaak.
Lede van die bende-eenheid was in Samora Machel besig met 'n opsporingsoperasie waartydens hulle na verdagtes in moordsake gesoek het.
Daar is op hulle geskiet toe hulle die plakkershut van een van die verdagtes genader het.
Niemand kan nog sê hoeveel skote daar op die polisielede afgevuur is nie.
Konst. Edwill le GrangeFoto: Verskaf
Die ander polisielede se beserings sluit in dat een in albei sy bene getref is, nog een in die linkerkant van sy gesig en in sy rug, en nog een in sy voet en maag.
Bheki Cele, minister van polisie, het Woensdag die aanval veroordeel.
Hy het gesê die polisie het 'n 72-uur-plan in werking gestel om die mense wat vir die aanval verantwoordelik is, op te spoor.
Hy het gesê die polisielede is deur 'n verdagte wat hulle in hegtenis geneem het na die hut gelei. Toe hulle die hut nader, is daar sonder waarskuwing op hulle geskiet.
'n Oor-en-weer-skietery het ontstaan.
Volgens inligting was speurders verbonde aan die bende-eenheid, sowel as lede van die polisie se forensiese eenheid, teen laatoggend nog op die toneel om die gebied vir leidrade te fynkam.